সাইবার অপরাধ নিয়ে কড়া বার্তা! যোগীর নেতৃত্বে গড়ে উঠল বিশেষ ‘সাইবার কমান্ডো’ বাহিনী

ওয়েব ডেস্ক: সাইবার অপরাধীদের মেরুদণ্ড ভাঙতে এবার বড় পদক্ষেপ নিল যোগী সরকার। মুখ্যমন্ত্রী যোগী আদিত্যনাথের (Yogi Adityanath) নেতৃত্বে উত্তরপ্রদেশ (Uttar Pradesh) পুলিশে তৈরি হল বিশেষ ‘সাইবার কমান্ডো’ বাহিনী। এসপিজি (SPG) ও এনএসজি (NSG) কমান্ডোদের আদলে গড়ে তোলা এই বাহিনীকে দেওয়া হয়েছে কঠোর ও আধুনিক প্রশিক্ষণ। প্রথম পর্যায়ে ১৫ জন দক্ষ পুলিশ কর্মীকে নিয়ে গঠিত হয়েছে এই বাহিনীর প্রথম ব্যাচ।

মুখ্যমন্ত্রীর নির্দেশে ‘সাইবার কমান্ডো’দের অত্যাধুনিক প্রযুক্তিতে সজ্জিত করা হয়েছে। আইআইটি কানপুর, আইআইটি মাদ্রাজ, রায়পুর এবং গুজরাটের ন্যাশনাল ডিফেন্স ইউনিভার্সিটি থেকে তাঁরা বিশেষ প্রশিক্ষণ নিয়েছেন। সাইবার ফরেনসিক, ডিজিটাল ট্রেসিং এবং অনলাইন অপরাধ তদন্তে এই বাহিনীকে উন্নত ট্রেনিং দেওয়া হয়েছে।

আরও পড়ুন: ‘ভেনেজুয়েলার ঘটনা গভীর উদ্বেগের বিষয়’, জানাল ভারত

সিআইডি ডিজি বিনোদ কুমার সিং জানিয়েছেন, এই কমান্ডোরা শুধু অপরাধ দমনই করবেন না, সাধারণ মানুষের জন্য নিরাপদ ডিজিটাল পরিবেশ গড়ে তোলাও তাঁদের দায়িত্ব। প্রযুক্তিগত দক্ষতা ও বিশ্লেষণ ক্ষমতার ভিত্তিতেই প্রথম ধাপে ১৫ জন পুলিশ কর্মীকে বেছে নেওয়া হয়েছে। ভবিষ্যতে তাঁরাই রাজ্যের অন্যান্য পুলিশ কর্মীদের প্রশিক্ষণ দেবেন।

সোশ্যাল মিডিয়া ক্রাইম, ডেটা চুরি, ফিশিং, ডিজিটাল ব্ল্যাকমেইলিংয়ের মতো জটিল অপরাধ এবার সামলাবে এই বিশেষ বাহিনী। জোনাল ও সদর দপ্তর স্তরে তাঁদের মোতায়েন করা হয়েছে। হাই-টেক সফটওয়্যার ও রিয়েল-টাইম মনিটরিং সিস্টেমের মাধ্যমে অপরাধীদের ডিজিটাল ফুটপ্রিন্ট ট্র্যাক করা এখন অনেক বেশি কার্যকর হবে।

যোগী সরকারের মতে, আধুনিক যুগে আইন-শৃঙ্খলা বজায় রাখতে পুলিশের প্রযুক্তিগত সক্ষমতা বৃদ্ধি করাই একমাত্র পথ, আর সেই লক্ষ্যেই ‘সাইবার কমান্ডো’ বাহিনী গঠনের এই উদ্যোগ।